אבו סנאן


אַבּוּ סְנַאן (בערבית: أبو سنان; בהגייה ערבית ספרותית: אַבּוּ סִנַאן, בתעתיק לועזי: Abu Sinan) היא מועצה מקומית ערבית במחוז הצפון בישראל. הכפר הוכרז כמועצה מקומית ב-1964.

נכון לסוף שנת 2021, רוב תושבי אבו סנאן הם ערבים-מוסלמים, עם מיעוטים משמעותיים של דרוזים ושל ערבים-נוצרים.

== היסטוריה ==
לפי המסורת הוקם היישוב במאה ה-13 על ידי השייח' באז. משמעות שמו של היישוב הוא "בעל השיניים", והשם הוא כנראה על שם החרב בעלת שני החודים של השייח' באז, מייסד הכפר. 

במקור משנת 1250, הכפר נזכר כקסאלה של המסדר הטווטוני בשם "בוסנן". הכפר נזכר שוב, בשם "טוסיאן", כחלק מתחום שליטתם של הצלבנים (ובירתם עכו) במהלך ההודנה בינם לבין הסולטן הממלוכי קלאוון, שהוכרזה בשנת 1283.<ref name="Barag">Barag, 1979, p. 204</ref> עד היום טרם התגלו שרידים צלבניים בכפר.<ref>Pringle, 1997, p. [https://books.google.com/books?id=-_NbE5obqRMC&pg=PA119 119]</ref>

=== השלטון העות'מאני ===
הכפר אבו סנאן נזכר ברישומי המס העות'מאנים של שנת 1596, אז הוא השתייך לנפת עכו, במחוז צפת. בכפר נמנו אז 102 בתי אב ו-3 רווקים, כולם מוסלמים. תושבי הכפר שילמו מיסים על חיטה, שעורה, עצי זית, שומשום, כותנה, עיזים וכוורות, לצד "הכנסות מזדמנות", סה"כ 7,600 אקצ'ה.<ref>Hütteroth and Abdulfattah, 1977, p. 191</ref> הכפר מופיע במפה של פייר ז'אקוטן משנת 1799 בשם Abou Senan.<ref>Karmon, 1960, p. [http://www.jchp.ucla.edu/Bibliography/Karmon,_Y_1960_Jacotin_Map_(IEJ_10).pdf 162] .</ref>

במחצית השנייה של המאה ה-19 התגוררו בכפר בין 250-400 נפשות, כמחציתם דרוזים וכמחציתם נוצרים, וכן מוסלמים מעטים. האחוז הגבוה של הדרוזים בכפר נבע מהקרבה לאזור הדרוזי ממזרח, שכלל את ירכא, ג'וליס, יאנוח וג'ת. מקור המים בכפר היה במי בורות בלבד.

חוקר ארץ ישראל הצרפתי, ויקטור גרן, ביקר באבו סנאן בשנת 1870, וכתב כי במקום מתגוררים 260 דרוזים ו-140 יוונים אורתודוקסים. בהתבסס על שרידים קדומים במקום ובהם בורות מים ואבני גזית בשימוש משני, הוא הציע שהכפר הוקם באתרו של יישוב קדום.<ref></ref>

=== המנדט הבריטי ===
במפקד האוכלוסין של 1922 היו בכפר 43 מוסלמים, 247 נוצרים ו-228 דרוזים.

=== מדינת ישראל ===
במסגרת תוכנית החירום הכלכלית של 2003 אוחדה המועצה המקומית אבו סנאן עם שכנותיה, ג'וליס, יאנוח-ג'ת וירכא לרשות מקומית אחת - גיי"א. תושבי הכפרים התנגדו לאיחוד ופעלו לסיכולו. כעבור כשנה בוטל האיחוד, ואבו סנאן חזרה להיות מועצה מקומית עצמאית.

בבחירות לראשות המועצה שנערכו בנובמבר 2008 נבחר נוהאד משלב, שקיבל 3,098 קולות וגבר על יריבו, הזימה עלי, שקיבל ארבעה קולות פחות ממנו. אחוז המצביעים מתוך כלל בעלי זכות הבחירה היה 84.1%. עם זאת, ב-17 בפברואר 2009, ביטל בית המשפט את זכייתו של נוהאד והכריז על עלי כמנצח, עקב זיופים שנתגלו בבחירות. בחודש נובמבר 2014 התחוללה באבו סנאן קטטה גדולה בין מוסלמים ודרוזים, שבה נפצעו 41 בני אדם, 40 מהם מוסלמים, כתוצאה מזריקת רימון רסס לתוך ההמונים. 

ב-22 באוגוסט 2023 נרצחו ביישוב 4 תושבים, ביניהם גאזי סעב, שהיה המועמד המוביל לראשות המועצה בבחירות לרשויות המקומיות.

==גאוגרפיה==
אבו סנאן שוכנת בגליל המערבי, כ-10 ק"מ צפונית-מזרחית לעכו, בגובה של כ-70 מ' מעל פני הים. היא גובלת במועצה אזורית מטה אשר בצפון, בירכא במזרח ובכפר יאסיף בדרום. בתחומי המועצה נובע עין זוך, וכן מתחיל בה תוואי נחל האכזב נחל זוך, יובל של נחל יסף.

צפונית לכפר נמצא קבר שיח' עבדאללה.

== אוכלוסייה ==
כיום יש ביישוב רוב מוסלמי: כ-55% מאוכלוסיית היישוב הם מוסלמים, כ-30% הם דרוזים וכ-15% הם נוצרים.

==תושבים מפורסמים==
* השופט כמאל סעב - שופט מחוזי
* השופט (בדימוס) כמאל ח'יר - שופט מחוזי
* אלוף (במיל') יוסף מישלב
* תת-אלוף (במיל') אנואר סעב
* פרופ' אשרף בריק מהטכניון, זוכה פרס רפפורט למצוינות במחקר ביו-רפואי

==קישורים חיצוניים==

* [http://www.abu-sinan.muni.il אתר המועצה המקומית]
* 
* [http://www.jabel.org.il/Kfarim/Templates/showpage.asp?DBID=1&LNGID=2&TMID=84&FID=309 אבו סנאן באתר הרשמי של כפרי הדרוזים והצ'רקסים - ג'בל]
* [http://147.237.72.31/scripts/topsrch/topapi.dll?Issues&H1&1&043094&A%EF%BF%BDGENERAL%EF%BF%BDVIEW%EF%BF%BDOF%EF%BF%BDTHE%EF%BF%BDDRUZE%EF%BF%BDVILLAGE%EF%BF%BDABU%EF%BF%BDSENAN%EF%BF%BDIN%EF%BF%BD%EF%BF%BDTHE%EF%BF%BDWESTERN%EF%BF%BDGALILEE.&d:\\web\\wwwroot\\topsrch\\datafile\\wwwi1864.ansZ*Zfile:///d:/web/wwwroot/topsrch/datafile/18640001.gifZ*Z2KW:%D7%90%D7%91%D7%95%EF%BF%BD%D7%A1%D7%A0%D7%90%D7%9FZ*Z101111150001111110111000000000000000000000000000Z*ZZZ&0&0&0&0&0&0&0&0&0&0&0&99&99&33&33&99&99&33&33&99&99&99&99&99&99& תמונת הכפר באוסף הצילומים הלאומי]
*
* 

==הערות שוליים==

*
קטגוריה:ישראל: מועצות מקומיות
קטגוריה:יישובים ערביים בישראל
קטגוריה:הגליל המערבי
קטגוריה:ישראל: מועצות מקומיות במחוז הצפון